b'\n_START_ARTICLE_\nCanberra\n_START_SECTION_\nNimi\n_START_PARAGRAPH_\nEnam levinud versiooni kohaselt tuleneb nimi Canberra s\xc3\xb5nast nganbirra, kambera v\xc3\xb5i canberry, mis t\xc3\xa4hendab enne euroopa kolonistide saabumist seda piirkonda asustanud Austraalia aborigeenide ngunawali keeles v\xc3\xa4idetavalt "kohtumispaika". Veenvad t\xc3\xb5endid selle teooria toetuseks siiski puuduvad. Aastate jooksul on mitmed kohalikud kommentaatorid, teiste seas ka ngunawali pealik Don Bell, v\xc3\xa4lja pakkunud alternatiivse selgituse, mille kohaselt t\xc3\xa4hendab s\xc3\xb5na canberra, nganbra v\xc3\xb5i nganbira "naise rindu" ja on aborigeenide nimi teineteise vastas asuvale kahele m\xc3\xa4ele \xe2\x80\x93 Black Mountaini ja Mount Ainslie m\xc3\xa4ele. 1860. aastatel kirjutas Queanbeyani ajalehe omanik John Gale, et see nimi tuleb s\xc3\xb5nast nganbra v\xc3\xb5i nganbira, mis t\xc3\xa4hendab "lohku naise rindade vahel" ning osutab Sullivans Creeki lammile Mount Ainslie ja Black Mountaini vahel. 1830. aastatel major Mitchelli koostatud kaardil on Sullivans Creeki lammi nende m\xc3\xa4gede vahel t\xc3\xa4histatud t\xc3\xb5epoolest nimega Nganbra. On t\xc3\xa4iesti v\xc3\xb5imalik, et Nganbra v\xc3\xb5i Nganbira inglisp\xc3\xa4rastati kujule Canberry, millena sai see hiljem tuntuks piirkonda saabunud euroopa kolonistidele._NEWLINE_Richard Hind Cambage m\xc3\xa4rkis oma 1919. aastal ilmunud raamatus "Notes on the Native Flora of New South Wales, Part X, the Federal Capital Territory", et piirkonna esimene asunik Joshua John Moore nimetas selle piirkonna Canberryks 1823. aastal. Cambage\'i s\xc3\xb5nul "ei n\xc3\xa4i olevat mingit kahtlust, et algne nimi p\xc3\xa4rines p\xc3\xa4rismaalastelt, kuid selle t\xc3\xa4hendus on teadmata". Piirkonna maam\xc3\xb5\xc3\xb5tmiskaardid 1837. aastast nimetavad seda ala Canberry tasandikuks. 1920. aastal v\xc3\xa4itsid m\xc3\xb5ned piirkonna vanemad elanikud, et kohale on andnud nime Austraalia j\xc3\xb5hvikas (Australian cranberry), mida selles piirkonnas rohkelt kasvas. Nad m\xc3\xa4rkisid, et taime kohalik nimekuju oligi_NEWLINE_fgjfjhfladau\n_START_SECTION_\nAsend\n_START_PARAGRAPH_\nGeograafiliselt asub Canberra Austraalia sisemaal, umbes 150\xc2\xa0km kaugusel Austraalia idarannikust. Linna geograafilised koordinaadid on 35\xc2\xb018\xe2\x80\xb227\xe2\x80\xb3 ll 149\xc2\xb007\xe2\x80\xb227.9\xe2\x80\xb3 ip. Canberra paikneb Suures Veelahkmeahelikus, t\xc3\xa4psemalt Austraalia Alpide koosseisu kuuluva Brindabella Range\'i m\xc3\xa4estiku l\xc3\xa4histel._NEWLINE_Haldusterritoriaalselt asub Canberra Austraalia pealinna alal, mida \xc3\xbcmbritseb igast k\xc3\xbcljest Uus-L\xc3\xb5una-Walesi osariik. Canberra pindala on 814,27\xc2\xa0km\xc2\xb2. Linn h\xc3\xb5lmab umbes neljandiku Austraalia pealinna alast, seal elab ka suurem osa haldus\xc3\xbcksuse elanikkonnast. Canberra on pealinna ala ainus linnaline asula._NEWLINE_L\xc3\xa4him suurem linn on 42 000 elanikuga Queanbeyan, mis asub Canberrast umbes 10\xc2\xa0km kagus ja j\xc3\xa4\xc3\xa4b Uus-L\xc3\xb5una-Walesi osariigi territooriumile.\n_START_SECTION_\nLoodus\n_START_PARAGRAPH_\nCanberra keskmine k\xc3\xb5rgus on 660\xc2\xa0m. Tihedamalt asustatud alad paiknevad linna kirdeosas, umbes 550\xe2\x80\x93700\xc2\xa0m k\xc3\xb5rgusel merepinnast. Linna k\xc3\xb5rgeim punkt on Mount Majura (888\xc2\xa0m). Muud k\xc3\xb5rgemad m\xc3\xa4ed on Mount Taylor (855\xc2\xa0m), Mount Ainslie (843\xc2\xa0m), Mount Mugga Mugga (812\xc2\xa0m) ja Black Mountain (812\xc2\xa0m)._NEWLINE_Canberra looduslikud metsad koosnesid peaaegu t\xc3\xa4ielikult eukal\xc3\xbcptiliikidest, nende puitu kasutati majapidamises ja k\xc3\xbctteks. 1960. aastate alguseks oli metsaraie eukal\xc3\xbcptivarud laastanud ja mure veekvaliteedi p\xc3\xa4rast viis juurdep\xc3\xa4\xc3\xa4su t\xc3\xb5kestamiseni looduslikesse metsadesse. Huvi metsaistutuse vastu sai alguse 1915. aastal, kui Mount Stromlo m\xc3\xa4e k\xc3\xbclgedel tehti esimesed metsa istutamise katsed mitmete liikidega, teiste seas ka kiirja m\xc3\xa4nniga. Alates sellest ajast on metsade istutamine laienenud, aidates v\xc3\xa4hendada erosiooni ja muutes uued metsaalad populaarseteks vaba aja veetmise paikadeks._NEWLINE_Linna jagab kaheks enam-v\xc3\xa4hem v\xc3\xb5rdseks pooleks \xc3\xbcle Molonglo tasandiku voolav Molonglo j\xc3\xb5gi, mille peale on Canberra kesklinnas paisu abil tekitatud Burley Griffini j\xc3\xa4rv. Veel m\xc3\xb5ned aastad tagasi tekitas Molonglo j\xc3\xb5gi linnas laastavaid \xc3\xbcleujutusi, sest enne Burley Griffini j\xc3\xa4rve rajamist oli piirkond lammiala. Molonglo suubub linnast loodes Murrumbidgee j\xc3\xb5kke, mis on \xc3\xbcks Murray j\xc3\xb5e k\xc3\xb5rvalharudest. Mitmed linna l\xc3\xa4bivad v\xc3\xa4iksemad j\xc3\xb5ed nagu Queanbeyani j\xc3\xb5gi, Jerrambomberra Creek ja Yarralumla Creek suubuvad kas Molonglo v\xc3\xb5i Murrumbidgee j\xc3\xb5kke. Ginninderra Creeki ja Tuggeranong Creeki j\xc3\xb5gedele on tekitatud paisj\xc3\xa4rved, Ginninderra j\xc3\xa4rv ja Tuggeranongi j\xc3\xa4rv.\n_START_SECTION_\nEsiajalugu\n_START_PARAGRAPH_\nAntropoloog Norman Tindale\'i uurimistulemused on n\xc3\xa4idanud, et enne eurooplastest asunike saabumist elasid hilisema Canberra alal k\xc3\xb5ige t\xc3\xb5en\xc3\xa4olisemalt Austraalia aborigeenide ngunawali ja walgalu h\xc3\xb5imud. Nendest kagus asuvaid alasid asustasid ngarigod, p\xc3\xb5hja pool elasid gandangarad, rannikul yuinid ja l\xc3\xa4\xc3\xa4ne pool wiradjurid. Toonasest asustusest on arheoloogid leidnud eluasemetena kasutatud kaljukoopaid, kaljujooniseid ja kivigrav\xc3\xbc\xc3\xbcre, matmispaiku, laagrikohti ja kivimurde, kivist t\xc3\xb6\xc3\xb6riistu ja kividest kompositsioone. Tidbinbilla loodusreservaadis Birrigai-Abris tehtud arheoloogistel v\xc3\xa4ljakaevamistel leiti, et see piirkond oli asustatud v\xc3\xa4hemalt 21 000 aastat tagasi. See dateering seati k\xc3\xbcll kahtluse alla, kuid hilisemad leiud samast piirkonnast, mis on umbes 18 000 aastat vanad, on selle t\xc3\xb5en\xc3\xa4osust suurendanud._NEWLINE_Lisaks Tidbinbillale leidub m\xc3\xa4rke aborigeenide varasest asustusest Canberra l\xc3\xa4hedal Namadgi rahvuspargis. Tharwa l\xc3\xa4histel Gudgenby orus Yankee Hati m\xc3\xa4e jalamil asub aborigeenide laagrikoht koos kaljusse rajatud eluasemega. Dateeringute j\xc3\xa4rgi on see Birrigai-Abri leiukohast m\xc3\xa4rksa noorem \xe2\x80\x93 dateeringud on n\xc3\xa4idanud, et inimesed hakkasid eluaset kasutama umbes 800 aastat tagasi, kuid muud leiud samast piirkonnast lubavad v\xc3\xa4ita, et seda ala kasutati laagripaigana ja seal viljeldi ka kunsti juba 3700 aastat tagasi. Sealt leitud kaljujoonised on vanimad Austraalia pealinna alal; neil on kasutatud savist saadud valget v\xc3\xa4rvi ja raudoksiid-punasest v\xc3\xb5i ookri pigmendist saadud punast v\xc3\xa4rvi._NEWLINE_Aborigeenid olid r\xc3\xa4ndava eluviisiga, liikudes k\xc3\xbcttide-korilastena vastavalt aastaajale sinna, kus leidus neile sobivat toitu. T\xc3\xa4nane Austraalia pealinna ala oli ise\xc3\xa4ranis populaarne suvekuudel, mil sinna saabusid tuhanded bogongi koid, keda aborigeenid tarvitasid toiduks. Eurooplaste saabumise ajal 19. sajandi alguses elas Canberra aladel sadu aborigeene.\n_START_SECTION_\nEurooplaste uurimisretked ja asustus\n_START_PARAGRAPH_\nCanberra piirkonna avastamist ja uurimist alustasid eurooplased 1820. aastate alguses nelja ekspeditsiooniga, mida juhtisid Charles Throsby Smith (1820), tema onu Charles Throsby (1821), major John Owens ja kapten Mark Currie (1822) ning botaanik Allan Cunningham (1824). K\xc3\xb5ik ekspeditsioonid uurisid Molonglo j\xc3\xb5e seda haru, millele on t\xc3\xa4nap\xc3\xa4eval rajatud Burley Griffini j\xc3\xa4rv. Smith ja Cunningham liikusid kaugemale l\xc3\xb5unasse, j\xc3\xb5udes v\xc3\xa4lja Tuggeranongi orru. Ekspeditsioonid sisemaale said v\xc3\xb5imalikuks t\xc3\xa4nu 19. sajandi alguse teedeehitusele, mille k\xc3\xa4igus rajati 1815. aastal tee \xc3\xbcle Siniste m\xc3\xa4gede Bathursti tasandikule, 1820. aastaks oli aga alustatud tee ehitamist Goulburni tasandikule, mis asub umbes 100\xc2\xa0km kaugusel t\xc3\xa4nasest Canberrast._NEWLINE_Eurooplaste asustuse alguseks loetakse 1823. aastat, mil Joshua John Moore\'i palgatud lehmakarjused rajasid karjafarmi alale, mis moodustab t\xc3\xa4nap\xc3\xa4eval Burley Griffini j\xc3\xa4rve ulatuva Actoni poolsaare. 1826. aastal omandas Moore selle krundi ametlikult, kuid ei k\xc3\xbclastanud seda kunagi. Ta andis oma valdusele nimeks Canberry, mille j\xc3\xa4rgi hilisem Canberra on t\xc3\xb5en\xc3\xa4oliselt oma nime saanud._NEWLINE_Piirkonda rajati ka mitmeid teisi talusid, kus esialgu ei elanud omanikud ise, vaid nende palgatud t\xc3\xb6\xc3\xb6lised. M\xc3\xb5ne aja p\xc3\xa4rast hakkasid piirkonda alaliselt elama asuma esimesed perekonnad. 27. jaanuaril 1830 s\xc3\xbcndinud Helen Jane McPherson oli esimene eurooplasest laps, kes t\xc3\xa4nap\xc3\xa4evase linna piirides ilmavalgust n\xc3\xa4gi. \xc3\x9cksikud perekonnad omandasid piirkonnas k\xc3\xb5rgema sotsiaalse staatuse. Ise\xc3\xa4ranis m\xc3\xb5jukaks kujunes \xc5\xa0otimaalt p\xc3\xa4rit Campbellide perekond, mille pea Robert Campbell oli varem olnud Sydney esimene kaupmees. Ta laiendas oma valdusi perioodil 1825\xe2\x80\x931830 p\xc3\xbcsivalt, rajades ka Duntroon House\'i (t\xc3\xa4nap\xc3\xa4eval Kuningliku S\xc3\xb5jav\xc3\xa4ekolled\xc5\xbei ohvitseride s\xc3\xb6\xc3\xb6kla). Kuigi Robert Campbell ise oma valdusi enne 1830. aastat ei k\xc3\xbclastanud, kasutas ta p\xc3\xa4rast naise surma 1833. aastal Duntroon House\'i \xc3\xbcha sagedamini oma isikliku elumajana. Teistest m\xc3\xb5jukatest asunike perekondadest andsid tooni omavahel seotud Murray ja Gibbesi perekonnad, kellele kuulus aastatel 1830\xe2\x80\x931881 Yarralumla asundus \xe2\x80\x93 t\xc3\xa4nap\xc3\xa4eval asub seal Government House, Austraalia kindralkuberneri residents._NEWLINE_Vanim s\xc3\xa4ilinud avalik hoone Canberra kesklinnas on anglikaanide Ristija Johannese kirik, mis p\xc3\xbchitseti 1845. aastal ja asub t\xc3\xa4nap\xc3\xa4evases Reidi eeslinnas. Kiriku juures asuval kalmistul on s\xc3\xa4ilinud Canberra vanimad hauad. Kiriku l\xc3\xa4histel avati samal aastal ka kool, kuid selle hoone ei ole s\xc3\xa4ilinud._NEWLINE_Esimene postkontor t\xc3\xa4nap\xc3\xa4evase Canberra alal alustas tegevust 1863. aastal ja kandis Ainslie postkontori nime, teenindades umbes 300 inimest, kes elasid peamiselt Duntrooni ja Yarralumla asundustes. Esimeseks postkontori juhatajaks sai kooli\xc3\xb5petaja Andrew Wotherspoon. \xc3\x9cmbruskonnas tegutses postkontoreid juba varem \xe2\x80\x93 1836. aastal oli neist esimene avatud Queanbeyanis, 1859. aastal teine Ginninderras ja 1860. aastal kolmas Lanyonis._NEWLINE_K\xc3\xb5rvuti eurooplastega elasid piirkonnas edasi ka aborigeenid, kuid nende arvukus v\xc3\xa4henes mitmel p\xc3\xb5hjusel. Esiteks m\xc3\xb5jutasid nende arvukust eurooplaste sisse toodud haigused nagu r\xc3\xb5uged ja leetrid. Teiseks v\xc3\xa4henes talude ja asunduste rajamise t\xc3\xb5ttu nende v\xc3\xb5imalus jahti pidada ja sellega endale elatist hankida. 1862. aastal toimus Molonglo j\xc3\xb5e \xc3\xa4\xc3\xa4res nende viimane esivanematega suhtlemise rituaal (corroboree) selles piirkonnas. 1870. aastatel n\xc3\xb5rgenes sealne aborigeenide kultuur veelgi sagenenud segaabielude ja aborigeenide \xc3\xbcmberasustamise t\xc3\xb5ttu. 1. jaanuaril 1897 suri Queanbeyanis Nellie Hamilton, kes oli viimane traditsioonilisel viisil, eurooplaste m\xc3\xb5judest puutumatult elanud ngunawali h\xc3\xb5imu liige hilisemal Austraalia pealinna alal.\n_START_SECTION_\nAustraalia pealinna ala moodustamine\n_START_PARAGRAPH_\nPiirkonna muutumine Uus-L\xc3\xb5una-Walesi koloonia maapiirkonnast riigi pealinnaks sai alguse 19. sajandi l\xc3\xb5pus peetud debattidega Austraalias asunud Suurbritannia kolooniate koondamise \xc3\xbcle Austraalia \xc3\x9chenduseks, mis moodustati 1. jaanuaril 1901. Austraalia suurim linn oli pindalalt Melbourne, mida toetasid pealinnana L\xc3\xa4\xc3\xa4ne-Austraalia, L\xc3\xb5una-Austraalia ja Victoria kolooniad. Suurim koloonia Uus-L\xc3\xb5una-Wales ja teatud m\xc3\xa4\xc3\xa4ral ka Queensland eelistasid Sydneyt, mis oli Melbourne\'ist vanem ja elanikkonna arvult Austraalia ainus suurlinn. Kahe linna rivaliteet oli nii tugev, et kumbki poleks aktsepteerinud teise saamist pealinnaks._NEWLINE_Soovides v\xc3\xa4ltida noore riigi l\xc3\xb5henemist pealinna k\xc3\xbcsimuse t\xc3\xb5ttu, j\xc3\xb5uti p\xc3\xa4rast pikki vaidlusi kompromissini: otsustati ehitada kahe suurlinna vahele uus pealinn, aga kuni selle valmimiseni pidi valitsus ajutiselt resideerima Melbourne\'is, mida ei tohtinud sel ajal nimetada pealinnaks. Austraalia p\xc3\xb5hiseaduse \xc2\xa7125 s\xc3\xa4testas uue pealinna asukoha Uus-L\xc3\xb5una-Walesi osariigis Murray j\xc3\xb5est p\xc3\xb5hja pool, kuid v\xc3\xa4hemalt 100 miili (161\xc2\xa0km) kaugusel Sydneyst. Samuti ei tohtinud uue pealinna pindala olla v\xc3\xa4iksem kui 100 ruutmiili (259\xc2\xa0km\xc2\xb2). Esialgu kaaluti 23 eri paika, mille hulgas Canberrat veel ei olnud. 1904. aastal valis Austraalia parlament pealinna asukohaks Dalgety, kuid Uus-L\xc3\xb5una-Walesi osariik ei aktsepteerinud seda otsust ja \xc3\xa4hvardas Austraalia \xc3\x9chendusest lahkuda, sest nimetatud k\xc3\xbcla asus liiga l\xc3\xa4hedal Melbourne\'ile._NEWLINE_Ajaleheomanik John Gale lasi ringlusse pamfleti pealkirjaga "Kas Dalgety v\xc3\xb5i Canberra?", milles ta soovitas k\xc3\xb5igi seitsme osariigi parlamentide ja f\xc3\xb6deraalparlamendi liikmetele pealinna asukohana Canberrat. Samuti toetas Canberrat pealinnana tugevalt hilisem siseminister King O\'Malley. Oktoobris 1908 j\xc3\xa4id parlamendis pealinna asukohana s\xc3\xb5elale alad Canberra ja Yassi \xc3\xbcmbruses. Valitsuse maam\xc3\xb5\xc3\xb5tja Charles Scriveneri 1909. aasta m\xc3\xb5\xc3\xb5tmised n\xc3\xa4itasid, et parim asukoht pealinnale on Cotteri, Molonglo ja Queanbeyani j\xc3\xb5e valgla._NEWLINE_1. jaanuaril 1911 andis Uus-L\xc3\xb5una-Walesi osariik uue pealinna rajamiseks etten\xc3\xa4htud ala \xc3\xbcle Austraalia \xc3\x9chendusele. Esialgu kandis see ametlikku nime f\xc3\xb6deraalpealinna ala (Federal Capital Territory). Siseminister King O\'Malley kehtestas samal aastal f\xc3\xb6deraalpealinna alal kuiva seaduse, s\xc3\xa4testades, et uusi alkoholim\xc3\xbc\xc3\xbcgi litsentse seal ei v\xc3\xa4ljastata. See seadus kehtis 1928. aastani. Asutamise ajal moodustas f\xc3\xb6deraalpealinna ala 2358\xc2\xa0km\xc2\xb2, mida asustas 1714 inimest, 1762 hobust, 8412 veist ja umbes 225 000 lammast.\n_START_SECTION_\nLinna asutamine, plaanimine ja ehitamine\n_START_PARAGRAPH_\n30. aprillil 1911 kuulutas Austraalia siseministeerium v\xc3\xa4lja linnaplaneerimise konkursi. Mitmed Briti impeeriumi juhtivad institutsioonid nagu Briti Arhitektide Kuninglik Instituut, Tsiviilinseneride Institutsioon ja nendega seotud organisatsioonid boikoteerisid konkurssi, sest siseminister King O\'Malley n\xc3\xb5udis, et l\xc3\xb5pliku otsuse konkursi v\xc3\xb5itja v\xc3\xa4ljaselgitamisel teeb tema, mitte m\xc3\xb5ni linnaplaneerimise ekspert. Sellega langesid mitmed potentsiaalsed kandidaadid konkurentsist v\xc3\xa4lja. Konkurss pidi kestma 31. jaanuarini 1912, kuid kuna mitmed kavandid ei olnud selleks ajaks veel kohale j\xc3\xb5udnud, pikendati seda veebruari keskpaigani. Kokku laekus konkursile 137 kavandit. Kuna enamikul konkursil osalejatest ei olnud vahetult v\xc3\xb5imalik tulevase linna asukohaga tutvuda, t\xc3\xb6\xc3\xb6tasid nad oma kavandid v\xc3\xa4lja ehituspaiga mudeli ja muude konkursimaterjalide p\xc3\xb5hjal._NEWLINE_Kavandite hindamiseks moodustas O\'Malley kolmeliikmelise \xc5\xbe\xc3\xbcrii, kuhu kuulusid insenerid John Kirkpatrick ja James Alexander Smith ning maam\xc3\xb5\xc3\xb5tja John Montgomery Coane. \xc5\xbd\xc3\xbcrii sekret\xc3\xa4r oli arhitekt Conway Clark. Esialgu valisid nad v\xc3\xa4lja 46, seej\xc3\xa4rel 11 kavandit, aga v\xc3\xb5itja ja isegi parimate kandidaatide osas \xc5\xbe\xc3\xbcrii liikmed \xc3\xbcksmeelele ei j\xc3\xb5udnud. 14. mail 1912 esitas \xc5\xbe\xc3\xbcrii siseminister O\'Malleyle nii enamuse kui ka v\xc3\xa4hemuse arvamuse, mille p\xc3\xb5hjal tegi O\'Malley teiste valitsuse liikmetega konsulteerides oma otsuse. Konkursi v\xc3\xb5itja kuulutati v\xc3\xa4lja 23. mail 1912. O\'Malley n\xc3\xb5ustus \xc5\xbe\xc3\xbcrii enamuse seisukohaga, kuulutades v\xc3\xb5idut\xc3\xb6\xc3\xb6ks Ameerika \xc3\x9chendriikides Chicagos tegutsenud arhitektidest abielupaari Walter Burley Griffini ja Marion Mahoney Griffini kavandi. Teise koha sai soome arhitekti Eliel Saarineni ja kolmanda koha prantsuse arhitekti Donat-Alfred Agache\'i kavand. Griffinite kavandil (mis oli esitatud ainult Walter Burley Griffini nime all) oli v\xc3\xb5rreldes teiste t\xc3\xb6\xc3\xb6dega kaks peamist eelist: esiteks, nad \xc3\xbcritasid ainsana arvesse v\xc3\xb5tta tulevase pealinna asukoha looduslikke erip\xc3\xa4rasid, p\xc3\xbc\xc3\xbcdmata loodusele ja pinnavormidele peale suruda oma esteetilisi p\xc3\xb5him\xc3\xb5tteid; teiseks, Marion Mahoney Griffin oli lisanud kavandile kunstiliselt k\xc3\xb5rgetasemelised joonistused tulevase linna v\xc3\xa4ljan\xc3\xa4gemisest._NEWLINE_V\xc3\xb5idukavandi eluviimisel nimetas O\'Malley ennast n\xc3\xb5ustama kuueliikmelise komisjoni. 25. novembril 1912 teatas komisjon, et ei saa Griffini kavandit t\xc3\xa4ies ulatuses toetada ja pakkus v\xc3\xa4lja oma alternatiivi, mis arvestas teatud m\xc3\xa4\xc3\xa4ral k\xc3\xb5igi kolme auhinnalise koha kavanditega ja lisaks inkorporeeris teatud elemente neljandast kavandist, mille autorid olid Sydney arhitektid Caswell, Coulter ja Scott-Griffiths ning mille \xc3\xb5igused oli komisjon \xc3\xa4ra ostnud. Just sellele kombineeritud kavandile andis heakskiidu Austraalia parlament ja ametlikult kinnitas O\'Malley selle 10. jaanuaril 1913. Samal aastal nimetati Walter Burley Griffin f\xc3\xb6deraalpealinna planeerimis- ja ehitusdirektoriks. Ehitus algas ametlikult 20. veebruaril 1913, kui O\'Malley isiklikult l\xc3\xb5i maasse esimese ehitusvaia._NEWLINE_Uuele pealinnale pakuti v\xc3\xa4lja arvukalt nimesid (kokku ligi 750), teiste seas Olympus, Paradise, Captain Cook, Shakespeare, Kangaremu, Eucalypta ja Myola. Nime Canberra andis linnale 12. m\xc3\xa4rtsil 1913 Kurrajongi m\xc3\xa4e (praeguse Capital Hilli, parlamendihoone asukoha) jalamil toimunud tseremoonial toonase kindralkuberneri Thomas Denmani abikaasa Gertrude Denman. Iga m\xc3\xa4rtsi teisel esmasp\xc3\xa4eval t\xc3\xa4histatakse Austraalia pealinna alal riikliku t\xc3\xa4htp\xc3\xa4evana Canberra p\xc3\xa4eva (Canberra Day), millega meenutatakse Canberra asutamist 1913. aastal._NEWLINE_Esialgu piirdusid pealinna ehitust\xc3\xb6\xc3\xb6d North Canberra ja South Canberra linnaosaga. Ehitamine kulges palju aeglasemalt kui oli oodatud, \xc3\xbchelt poolt Esimese maailmas\xc3\xb5ja puhkemise ja sellest tulenevalt kokku kuivanud rahastuse t\xc3\xb5ttu, teiselt poolt aga vaidluste t\xc3\xb5ttu Griffini ning siseministeeriumi ja avalike t\xc3\xb6\xc3\xb6de ministeeriumi m\xc3\xb5jukate ametnike vahel. 1917. aastal j\xc3\xb5udis selleks moodustatud uurimiskomisjon j\xc3\xa4reldusele, et Griffini autoriteeti planeerimisdirektorina oli \xc3\xb5\xc3\xb5nestatud. Tema kasutuses olevad andmed, millele ta oma \xc3\xbcksikasjalises t\xc3\xb6\xc3\xb6s tugines, osutusid ebat\xc3\xa4pseteks ja kohati isegi ekslikeks. Detsembris 1920 pani Griffin ameti Canberra projekti juhina maha. Tema loobumise p\xc3\xb5hjuseks sai t\xc3\xb5siasi, et m\xc3\xb5ned ametnikud, kes olid varem tema t\xc3\xb6\xc3\xb6d takistanud, said ehitust\xc3\xb6\xc3\xb6de koordineerimiseks loodud f\xc3\xb6deraalpealinna n\xc3\xb5uandva komitee liikmeteks._NEWLINE_21. juunil 1920 pani Walesi prints Edward, tulevane Suurbritannia kuningas Edward VIII nurgakivi Canberra kapitooliumile, mis j\xc3\xa4igi valmis ehitamata. 1920. aastatel valmisid mitmed valitsushooned, teiste seas parlamendihoone ja peaministri residents The Lodge. Esimesed 99-aastased lepingud elu- ja \xc3\xa4rihoonete kruntide liisimiseks m\xc3\xbc\xc3\xbcdi 12. detsembril 1924 toimunud avalikul oksjonil._NEWLINE_1914. aastal oli rajatud Queanbeyani ja Canberra vahele raudtee, kuid esialgu kasutati seda vaid kaubaveoks. Esimesed rongid t\xc3\xb6\xc3\xb6liste transpordiks pandi k\xc3\xa4ima 15. jaanuaril 1923. 21. aprillil 1924 avati Canberra raudteejaam. Esimesed bussid t\xc3\xb6\xc3\xb6liste vedamiseks olid k\xc3\xa4iku antud samuti 1923. aastal, kuid esimene avalik regulaarbussiliin Canberras alustas t\xc3\xb6\xc3\xb6d juulis 1925.\n_START_SECTION_\nCanberra Austraalia pealinnana\n_START_PARAGRAPH_\n9. mail 1927 kolis Canberrasse Austraalia parlament, mille asukohaks sai aastatel 1923\xe2\x80\x931927 ehitatud ajutine parlamendihoone. M\xc3\xb5ned p\xc3\xa4evad varem, 4. mail kolis peaministri residentsi The Lodge\'i toonane valitsusjuht Stanley Bruce. Alates sellest ajast hakkas Canberra t\xc3\xa4itma oma rolli riigi pealinnana. Paljudele Melbourne\'i mugava eluga harjunud riigiametnikele ja parlamendiliikmetele ei olnud Canberrasse kolimine meelep\xc3\xa4rane \xe2\x80\x93 linna peeti k\xc3\xbclmaks, tolmuseks ja provintslikuks, lisaks kehtis seal endiselt kuiv seadus. Peaminister Bruce\'i valitsus korraldas alkoholim\xc3\xbc\xc3\xbcgi keelu k\xc3\xbcsimuses 1928. aastal rahvah\xc3\xa4\xc3\xa4letuse, millel f\xc3\xb6deraalpealinna ala elanikud toetasid \xc3\xbclekaalukalt seaduse t\xc3\xbchistamist._NEWLINE_Suure majanduskriisi ja Teise maailmas\xc3\xb5ja aastatel aeglustus linnaehitus taas ega suutnud sammu pidada kavandatud arendustega. Majanduskriisi ajal kaotasid sajad t\xc3\xb6\xc3\xb6lised t\xc3\xb6\xc3\xb6 ja avaliku sektori personali v\xc3\xa4hendati seitsmendiku v\xc3\xb5rra. 1930. aastal l\xc3\xb5petati ka linnaehituse eest vastutanud f\xc3\xb6deraalpealinna komisjoni tegevus \xe2\x80\x93 see taastati alles kaheksa aastat hiljem, 1938. aastal. Mitmed suured ehitusprojektid nagu roomakatoliku ja anglikaani katedraal j\xc3\xa4idki teostamata. Siiani puuduvad suurematel usu\xc3\xbchingutel Canberras t\xc3\xa4helepanuv\xc3\xa4\xc3\xa4rsed kirikuhooned._NEWLINE_Linna areng siiski t\xc3\xa4ielikult ei peatunud, kuid oli pigem kvalitatiivne, mitte kvantitatiivne. 1931. aastal alustas Kingstoni eeslinnas t\xc3\xb6\xc3\xb6d Canberra esimene raadiojaam 2CA, mis tegutseb tsiiani. Aastatel 1936\xe2\x80\x931941 ehitati valmis Austraalia s\xc3\xb5jamemoriaal, mis on m\xc3\xb5eldud m\xc3\xa4lestamaks k\xc3\xb5igis s\xc3\xb5dades langenud austraallasi. 1936. aastal algas ka diplomaatiliste esinduste kolimine Canberrasse. Esimesena asus uude pealinna \xc3\xbcmber Suurbritannia \xc3\xbclemvolinik, Kanada avas esinduse seal 1937. aastal ja Ameerika \xc3\x9chendriigid 1940. aastal. Ameeriklased olid esimesed, kes lasid aastatel 1942\xe2\x80\x931943 p\xc3\xbcstitada omale Canberrasse saatkonnahoone. Seoses teise maailmas\xc3\xb5ja puhkemisega avati 1. aprillil 1940 Canberra ja Queanbeyani vahel Austraalia kuninglike \xc3\xb5huj\xc3\xb5udude lennuv\xc3\xa4li._NEWLINE_P\xc3\xa4rast Teist maailmas\xc3\xb5da meenutas Canberra paljudele k\xc3\xbcla, mille korratult paigutatud hoonete r\xc3\xbchmad j\xc3\xa4tsid inetu mulje. Leiti, et Canberra kujutab endast mitut eeslinna, mis p\xc3\xbc\xc3\xbcavad alles linnaks saada. Peaminister Sir Robert Menzies, kes oli ametis aastatel 1949\xe2\x80\x931966, pidas pealinna olukorda h\xc3\xa4biv\xc3\xa4\xc3\xa4rseks, kuid esialgsest p\xc3\xb5lgusest \xc3\xbcle saades hakkas ta edendama linna arengut. Muuhulgas vallandas ta puudulike tulemuste t\xc3\xb5ttu kaks linna arengu eest vastutanud ministrit. Menziese ajal hakkas Canberra kiiresti arenema, millest k\xc3\xb5neleb ka see, et aastatel 1955\xe2\x80\x931975 kasvas linna elanikkond iga viie aastaga \xc3\xbcle 50 protsendi. P\xc3\xa4rast s\xc3\xb5da j\xc3\xa4tkus valitsusasutuste \xc3\xbcleviimine Melbourne\'ist Canberrasse ja valitsus algatas elamispinna probleemi lahendamiseks mitmeid riiklikke elamuehitusprojekte. Veel enne Menziese v\xc3\xb5imuletulekut avati Canberras 1946. aastal linna esimene k\xc3\xb5rgkool, Australian National University._NEWLINE_1957. aastal moodustati pealinna arengu komisjon, millel erinevalt varasematest linna arengu eest vastutanud komisjonidest olid ka t\xc3\xa4idesaatvad volitused. See l\xc3\xb5petas neli k\xc3\xbcmnendit kestnud vaidlused Griffini kavandi keskse osa, t\xc3\xa4nap\xc3\xa4eval arhitekti enda nime kandva paisj\xc3\xa4rve \xc3\xbcmber. Algul taheti j\xc3\xa4rvele nimi anda peaminister Menziese j\xc3\xa4rgi, kuid viimane keeldus sellest otsustavalt. J\xc3\xa4rv valmis 1964. aastal p\xc3\xa4rast neli aastat kestnud ehitust\xc3\xb6id ja selle valmimine l\xc3\xb5i omakorda aluse Griffini kavandatud Parliamentary Triangle\'i arendamiseks. See j\xc3\xa4rve kahel kaldal asuv ja kolme aven\xc3\xbc\xc3\xbcga piiratud kolmnurkne ala on mitmete oluliste valitsus-, teadus- ja kultuuriasutuste asukoht._NEWLINE_Griffini algne linnaplaan ei ulatunud kaugemale kesklinna moodustanud Canberra Centralist (mida nimetatakse vahel ka North Canberraks ja South Canberraks). Kiiresti kasvava elanikkonna vastuv\xc3\xb5tmiseks tuli n\xc3\xbc\xc3\xbcd rajama hakata uusi linnaosi. Esimesena pandi alus 1964. aastal Woden Valleyle, sellele j\xc3\xa4rgnesid 1966. aastal Belconnen, 1969. aastal Weston Creek ja 1974. aastal Tuggeranong. Paljudele hilisematele linnaosadele anti Austraalia poliitikute nimed._NEWLINE_Australian National University laienes l\xc3\xa4bi 1950.\xe2\x80\x931960. aastate, 1954. aastal avati \xc3\xbclikooli peahoone ja 1963. aastal uus raamatukogu. Kiiresti arenes Parliamentary Triangle: 1968. aastal avati seal Austraalia Rahvusraamatukogu peahoone, aastatel 1975\xe2\x80\x931980 ehitati Austraalia \xc3\x9clemkohtu hoone ja aastatel 1974\xe2\x80\x931982 Austraalia Rahvusgalerii hoone. Lisaks p\xc3\xbcstitati sinna mitmeid valitsushooneid, skulptuure ja monumente. 9. mail 1988 avati Capital Hillil Austraalia koloniseerimise 200. aastap\xc3\xa4eva pidustuste raames uus ja alaline parlamendihoone, kuhu kolis senisest ajutisest parlamendihoonest Austraalia parlament._NEWLINE_Detsembris 1988 andis Austraalia parlament Austraalia pealinna alale t\xc3\xa4ieliku omavalitsuse. Esimest korda valiti pealinna ala parlamenti 4. m\xc3\xa4rtsil 1989 ja 1994. aastal avati kohaliku parlamendi alalised t\xc3\xb6\xc3\xb6ruumid London Circuiti t\xc3\xa4naval. Austraalia pealinna ala esimese valitsuse moodustas 1989. aastal Austraalia T\xc3\xb6\xc3\xb6partei ja haldus\xc3\xbcksuse esimeseks peaministriks saanud Rosemary Follett oli esimene naisvalitsusjuht Austraalia \xc3\x9chenduse territooriumil._NEWLINE_18. jaanuaril 2003 haarasid mitmeid Canberra eeslinnu v\xc3\xb5sap\xc3\xb5lengud, milles hukkus neli ja sai vigastada 435 inimest. Tulekahjudes h\xc3\xa4vis \xc3\xbcle 500 elumaja ja Australian National University suured vaatlusteleskoobid Mount Stromlo observatooriumis, veel 315 elamut said eri raskusastmega kahjustusi. Tuli haaras ligi 90% Namadgi rahvuspargist ja tekitas ka olulisi kahjustusi Tidbinbilla loodusreservaadis._NEWLINE_2013. aastal t\xc3\xa4histati l\xc3\xa4bi aasta kestnud s\xc3\xbcndmuste programmiga Canberrale nime andmise 100. aastap\xc3\xa4eva.\n_START_SECTION_\nLinna juhtimine\n_START_PARAGRAPH_\nPeale Canberra ei asu Austraalia pealinna alal \xc3\xbchtegi k\xc3\xbclast suuremat asulat. Austraalia pealinna ala seadusandlik kogu (Australian Capital Territory Legislative Assembly) t\xc3\xa4idab samaaegselt nii pealinna ala parlamendi kui ka Canberra linnavolikogu rolli. Seadusandlik kogu on \xc3\xbchekojaline parlament, millel oli algselt 17 liiget. 2014. aastal suurendati liikmete arvu 25 inimeseni ja esimene 25-liikmeline koosseis valiti ametisse 2016. aasta valimistel. Valimised toimuvad v\xc3\xb5rdelise valimiss\xc3\xbcsteemi alusel viies valimisringkonnas, kusjuures igast ringkonnast valitakse viis parlamendiliiget. Need valimisringkonnad on Brindabella, Ginninderra, Kurrajong, Murrumbidgee ja Yerrabi._NEWLINE_Seadusandliku kogu liikmed valivad peaministri (Chief Minister), kes on Austraalia pealinna ala valitsusjuht. Peaminister valib ise v\xc3\xa4lja need inimesed, kes saavad ministrikoha tema valitsuskabinetis. Maksimaalselt v\xc3\xb5ib valitsusel olla kaheksa liiget. K\xc3\xb5ik valitsuse liikmed on \xc3\xbchtlasi ka seadusandliku kogu liikmed, vahel nimetatakse neid teistest eristamiseks ka t\xc3\xa4idesaatvateks liikmeteks (Executive Members). Alates 2016. aastast on peaminister Andrew Barr Austraalia T\xc3\xb6\xc3\xb6parteist, kelle valitsuskabinetis on lisaks temale kuus ministrit._NEWLINE_Ajalooliselt on Austraalia pealinna alal nii f\xc3\xb6deraalvalimistel kui ka kohalikel valimistel domineerinud Austraalia T\xc3\xb6\xc3\xb6partei, kuid seadusandlikus kogus on arvestatav esindus ka Liberaalse Partei kohalikul organisatsioonil Canberra Liberaalid. Liberaalid on juhtinud valitsust aastatel 1989\xe2\x80\x931991 ja 1995\xe2\x80\x932001, k\xc3\xb5ik \xc3\xbclej\xc3\xa4\xc3\xa4nud peaministrid alates pealinna alale omavalitsuse andmisest 1989. aastal on olnud Austraalia T\xc3\xb6\xc3\xb6parteist. Alates 2012. aasta valimistest on Austraalia T\xc3\xb6\xc3\xb6partei valitsenud koalitsioonis erakonnaga Austraalia Rohelised. 2016. aasta valimistel sai T\xc3\xb6\xc3\xb6partei seadusandlikus kogus 12 kohta, Liberaalne Partei 11 kohta ja Rohelised 2 kohta._NEWLINE_Austraalia parlamendis sai Austraalia pealinna ala esmakordselt esindatuse 1949. aastal \xc3\xbche koha n\xc3\xa4ol Austraalia Esindajatekojas. 1974. aastal suurendati Austraalia pealinna ala esindatust Esindajatekojas kahe kohani ja samal aastal lisandus sellele kaks kohta Austraalia Senatis._NEWLINE_Austraalia keskvalitsus on s\xc3\xa4ilitanud ka p\xc3\xa4rast omavalitsuse kehtestamist teatud rolli Austraalia pealinna ala ja Canberra juhtimisel. Administratiivselt m\xc3\xb5jutab keskvalitsus linna elu peamiselt National Capital Authority kaudu, mis vastutab Canberra riiklikult (sealhulgas ka Griffini linnaplaneeringu seisukohalt) t\xc3\xa4htsate piirkondade planeerimise ja arendamise eest. Sellised piirkonnad ja objektid on Parliamentary Triangle, Burley Griffini j\xc3\xa4rv, peamised juurdep\xc3\xa4\xc3\xa4suteed ja paraadt\xc3\xa4navad, f\xc3\xb6deraalv\xc3\xb5imu omandisse kuuluvad maavaldused, v\xc3\xa4lja arendamata asustusega m\xc3\xa4ed ja k\xc3\xbcnkad, mis moodustavad Canberra looduspargi. Samuti p\xc3\xb5hineb keskvalitsuse osaline kontroll Canberra \xc3\xbcle 1988. aasta Austraalia pealinna ala omavalitsuse seadusel, mis s\xc3\xa4testab Austraalia pealinna ala seadusandliku kogu ja f\xc3\xb6deraalvalitsuse v\xc3\xb5imuvahekorrad._NEWLINE_Vastavalt lepingule Austraalia pealinna ala valitsusega osutab k\xc3\xb5iki politseiteenuseid Canberras Austraalia F\xc3\xb6deraalpolitsei, mis tagab Canberras turvalisust ja avalikku korda alates 1979. aastast oma all\xc3\xbcksuse ACT Policing kaudu. Ametliku s\xc3\xbc\xc3\xbcdistuse saanud Canberra elanike \xc3\xbcle m\xc3\xb5istab kohut Austraalia pealinna ala rahukohus v\xc3\xb5i raskemate kuritegude puhul Austraalia pealinna ala \xc3\xbclemkohus, mis toimib ka apellatsioonikohtuna. Lisaks eksisteerivad veel muud madalama taseme kohtud nagu lastekohus, tsiviil- ja haldusasjade tribunal jms. Kuni 2009. aastani kasutati eeluurimisvanglana Belconneni kinnipidamiskeskust, kuid vanglakaristust kandma suunati s\xc3\xbc\xc3\xbcdim\xc3\xb5istetud enamasti Uus-L\xc3\xb5una-Walesi osariigi vanglatesse. 11. septembril 2008 avas toonane peaminister Jon Stanhope uue vanglakompleksi \xe2\x80\x93 Alexander Maconochie Keskuse, mille ehitus l\xc3\xa4ks maksma 130 miljonit Austraalia dollarit ja mis tegutseb nii vahistatute kui ka s\xc3\xbc\xc3\xbcdim\xc3\xb5istetute kinnipidamiskohana._NEWLINE_Canberral puuduvad oma s\xc3\xbcmbolid, ametlike s\xc3\xbcmbolitena on kasutusel Austraalia pealinna ala lipp ja Austraalia pealinna ala vapp.\n_START_SECTION_\nMajandus\n_START_PARAGRAPH_\nCanberras on Austraalia k\xc3\xb5ige madalam t\xc3\xb6\xc3\xb6puuduse tase \xe2\x80\x93 oktoobris 2016 oli see 3,4%, samal ajal oli Austraalia keskmine t\xc3\xb6\xc3\xb6puudus 5,6%. T\xc3\xa4nu v\xc3\xa4iksele t\xc3\xb6\xc3\xb6puudusele ning avaliku sektori ja \xc3\xa4rimajanduse k\xc3\xb5rgele osakaalule t\xc3\xb6\xc3\xb6h\xc3\xb5ives on keskmine sissetulek Canberras k\xc3\xb5igi Austraalia suurlinnade seas Perthi j\xc3\xa4rel teisel kohal \xe2\x80\x93 2016. aastal oli \xc3\xbche Canberra leibkonna keskmine aastane sissetulek 131 924 Austraalia dollarit. Seejuures tuleb aga silmas pidada, et elukalliduselt on Canberra k\xc3\xb5igi Austraalia suurlinnade seas esikohal \xe2\x80\x93 2016. aastal oli esmatarbekulude summa seal hinnanguliselt 23 000 Austraalia dollarit leibkonna kohta aastas, mis oli 3000 dollarit k\xc3\xb5rgem riigi keskmisest. Riigi keskmisest madalam on Canberras vaid h\xc3\xbcpoteegitagasimaksete tase, mis riigis keskmiselt oli 2016. aastal 35 000 dollarit aastas, Canberras aga 30 792 dollarit aastas._NEWLINE_2017. aasta jaanuaris oli Canberra elumajade mediaanhind 663 750 ja korterite mediaanhind 450 000 Austraalia dollarit. Aastaga t\xc3\xb5usis elamispindade mediaanhind Canberras 6,8%, viimase viie aasta hinnat\xc3\xb5us on olnud 25%. K\xc3\xb5ige kallimad elamispinnad on South Canberra, North Canberra ja Woden Valley linnaosas. Canberra \xc3\xbc\xc3\xbcrihinnad on aastaid olnud riigis \xc3\xbched k\xc3\xb5rgemad, kallim \xc3\xbc\xc3\xbcr on suurtest linnadest veel ainult Sydneys ja Darwinis. 2016. aasta esimeses kvartalis oli elamispinna mediaan\xc3\xbc\xc3\xbcr Canberras 470 Austraalia dollarit n\xc3\xa4dalas ja t\xc3\xb5usis teises kvartalis 505 dollarini n\xc3\xa4dalas._NEWLINE_Austraalia pealinna ala sisemajanduse kogutoodang inimese kohta oli 2015.\xe2\x80\x932016. aastal 92 173 Austraalia dollarit ja v\xc3\xb5rreldes 2014.\xe2\x80\x932015. aastaga kasvas see 3,4%. Kuna Austraalia pealinna ala suurim ja ainus linnaline asula on Canberra, on valdav osa haldus\xc3\xbcksuse majandustegevusest koondunud just sinna. Suurima osa sisemajanduse kogutoodangust (31,1%) annab avalik sektor koos riikliku julgeoleku valdkonnaga ning see sektor h\xc3\xb5ivab umbes 50% Austraalia pealinna ala t\xc3\xb6\xc3\xb6j\xc3\xb5ust. Canberras asuvad mitmed f\xc3\xb6deraalametkondade peakorterid, samuti on Austraalia pealinna alal oma avalikke teenuseid osutavad asutused ja organisatsioonid, kus on \xc3\xbcle 20 000 t\xc3\xb6\xc3\xb6koha. Riigikaitsesektoril on Canberras ja selle l\xc3\xa4hi\xc3\xbcmbruses \xc3\xbcle 13 000 t\xc3\xb6\xc3\xb6koha, selle sektori peamised t\xc3\xb6\xc3\xb6andjad on Austraalia kaitseministeerium ning k\xc3\xb5rgemad s\xc3\xb5jav\xc3\xa4elised \xc3\xb5ppeasutused (Austraalia Kaitsej\xc3\xb5udude Akadeemia ja Kuninglik S\xc3\xb5jav\xc3\xa4ekolled\xc5\xbe Duntroonis)._NEWLINE_Lisaks avalikule sektorile tegutseb Canberras \xc3\xbcle 25 000 eraettev\xc3\xb5tte, milles on h\xc3\xb5ivatud umbes 50% Canberra t\xc3\xb6\xc3\xb6j\xc3\xb5ust. Erasektori suurima segmendi moodustab turismimajandus, kus tegutseb ligi 7000 ettev\xc3\xb5tet. K\xc3\xbcllaltki t\xc3\xb6\xc3\xb6j\xc3\xb5umahukas on ka ehitusvaldkond, kus t\xc3\xb6\xc3\xb6tab \xc3\xbcle 12 000 inimese. Info- ja kommunikatsioonitehnoloogia valdkonnas tegutseb umbes 1000 ettev\xc3\xb5tet, mis annavad t\xc3\xb6\xc3\xb6d umbes 8000 inimesele. Austraalia pealinna ala sisemajanduse kogutoodangust annab ehitus 4,6%, finants- ja kindlustusteenused 4,1%, turismimajandus 3,1%, jaekaubandus 3,1%, infotehnoloogia ja meedia 2,1%. Ligi 8,3% sisemajanduse kogutoodangust tuleb aga elamis- ja \xc3\xa4ripindade renditulust.\n_START_SECTION_\nTeed ja liiklus\n_START_PARAGRAPH_\nPeamine liiklusvahend Canberras on auto. Canberra linnaplaneeringu kohaselt \xc3\xbchendavad eeslinnu magistraalid, mis enamasti on kujundatud kahesuunaliste, suunav\xc3\xb6\xc3\xb6ndeid lahutava eraldusribaga teedena. Kuna v\xc3\xa4iksema asustustihedusega eeslinnad on paigutatud hajusalt, l\xc3\xa4bivad teed ka asustamata t\xc3\xbchermaasid ja metsaalasid. See t\xc3\xa4hendab, et tulevaste transpordikoridoride arendamiseks on vajadusel piisavalt maad, et v\xc3\xa4ltida tunnelite rajamist v\xc3\xb5i juba planeeritud elamumaa kokkuostmist. Ka on t\xc3\xa4nu sellele Canberras teiste Austraalia suurlinnadega v\xc3\xb5rreldes m\xc3\xa4rksa rohkem rohealasid. Maksimaalne kiirus magistraalidel on 100\xc2\xa0km/h, kuid asumisiseselt kehtivad kiiruspiirangud 40\xe2\x80\x9360\xc2\xa0km/h. Kuigi canberralased on k\xc3\xbcllaltki aktiivsed jalgsi ja jalgratastel liikujad, ei ole linnas piisavalt turvalisi jalgrattateid. 2014. aastal oli linnas hinnanguliselt 87 000 jalgratturit, kuid samal ajal oli Canberra Austraalias esikohal jalgratturitega juhtunud liiklus\xc3\xb5nnetustes, kusjuures \xc3\xb5nnetuste arv \xc3\xbcletas riigi keskmist kahekordselt._NEWLINE_Liiklusturvalisuse t\xc3\xb5stmiseks v\xc3\xb5ttis Austraalia pealinna ala valitsus 1999. aastal Canberra teedel ja t\xc3\xa4navatel kasutusele liikluskaamerad. Kasutusel on eri t\xc3\xbc\xc3\xbcpi kiiruskaamerad ja fooride taga peatumist salvestavad kaamerad. Aastatel 2011\xe2\x80\x932013 t\xc3\xb5id nende salvestatud liiklusrikkumiste eest m\xc3\xa4\xc3\xa4ratud trahvid linnale igal aastal sisse 11 miljonit Austraalia dollarit._NEWLINE_Federal Highway, mis liitub Goulburni linna l\xc3\xa4histel Hume Highwayga, \xc3\xbchendab Canberrat Sydneyga, linnadevaheline s\xc3\xb5iduaeg on kolm tundi. Melbourne\'iga \xc3\xbchendab Canberrat Barton Highway, mis liitub Hume Highwayga Yassi asula juures; nende linnade vaheline s\xc3\xb5iduaeg on seitse tundi.\n_START_SECTION_\n\xc3\x9chistransport\n_START_PARAGRAPH_\n\xc3\x9chistransporti kasutatakse Canberras v\xc3\xa4hem kui k\xc3\xb5igis teistes Austraalia suuremates linnades. 2006. aastal kasutas Canberras \xc3\xbchistransporti 8% elanikest, 2011. aasta rahvaloenduse andmetel oli selle kasutatavus veelgi v\xc3\xa4henenud: vaid 6,7% elanikest kasutas t\xc3\xb6\xc3\xb6l k\xc3\xa4imiseks \xc3\xbchistransporti ja 6,5% l\xc3\xa4ks t\xc3\xb6\xc3\xb6le jalgsi v\xc3\xb5i jalgrattal; \xc3\xbclej\xc3\xa4\xc3\xa4nud elanikkond eelistas peamise liiklusvahendina autot. Selle p\xc3\xb5hjusena on v\xc3\xb5imud v\xc3\xa4lja toonud asjaolu, et Canberra eeslinnad paiknevad v\xc3\xa4ga suurel territooriumil ja nende asustustihedus on v\xc3\xa4ike, mist\xc3\xb5ttu efektiivse \xc3\xbchistranspordi korraldamine on keeruline ja linnaplaneering on juba aastak\xc3\xbcmneid arvestanud auto kui peamise liiklusvahendiga._NEWLINE_Canberra kohalikku bussitransporti korraldab Austraalia pealinna ala valitsus. ACT Internal Omnibus Network (ACTION) katab kogu Canberra linna, \xc3\xbchendades omavahel nelja bussijaama, eeslinnade keskusi, peamisi vaatamisv\xc3\xa4\xc3\xa4rsusi, haridusasutusi ja muid sihtpunkte. Uus-L\xc3\xb5una-Walesi osariigis registreeritud erafirma ComfortDelGro Cabcharge opereerib Transborder Expressi kaubam\xc3\xa4rgi all kahte bussiliini Canberra ja Yassi vahel ning osutab samuti koolibussi teenust mitmetele Canberra koolidele. Sama firma korraldab Qcity Transiti kaubam\xc3\xa4rgi all ka liiklust Canberra ja Queanbeyani linna vahel._NEWLINE_Arendamisel on kergraudteev\xc3\xb5rk, mis esimeses etapis peaks \xc3\xbchendama Canberra s\xc3\xbcdalinna (Canberra Civic) Gungahlini linnaosaga ja teises etapis s\xc3\xbcdalinna Woden Valley linnaosaga. T\xc3\xb6id on alustatud 12\xc2\xa0km pikkusel trassil s\xc3\xbcdalinna ja Gungahlini vahel ning reisijatevedu sellel liinil peaks algama 2019. aastal._NEWLINE_Canberras tegutseb kokku neli taksofirmat \xe2\x80\x93 ACT Cabs, Canberra Elite, Cabxpress ja Silver Service. Canberra legaliseeris 2015. aasta oktoobris s\xc3\xb5idujagamisteenuse, olles esimene Austraalia linn, kus vastav \xc3\xb5iguslik alus vastu v\xc3\xb5eti. Peamine s\xc3\xb5idujagamisteenuse vahendaja linnas on Uber, aga tegutsevad ka teised firmad nagu OnTap ja GoCatch._NEWLINE_Reisijatevedu raudteel korraldab Uus-L\xc3\xb5una-Walesi osariigile kuuluv ettev\xc3\xb5te NSW Trains oma v\xc3\xb5rgustiku NSW TrainLink kaudu. Raudtee\xc3\xbchendus on Canberral Sydneyga. Iga p\xc3\xa4ev on liinil kolm v\xc3\xa4ljumist s\xc3\xb5iduajaga neli tundi. Melbourne\'iga Canberral otse\xc3\xbchendus puudub: NSW TrainLinki bussid viivad inimesed Yassi raudteejaama, kus on v\xc3\xb5imalik \xc3\xbcmber istuda Sydney\xe2\x80\x93Melbourne\'i rongidele. Canberra raudteejaam asub kesklinna l\xc3\xb5unaosas, Kingstoni eeslinnas. Raudteeliiklus j\xc3\xb5udis Canberrasse 1914. aastal, mil sinna pikendati Sydneyst Queanbeyanini kulgenud raudtee. Esialgu kasutati 6,58\xc2\xa0km pikkust raudteed ainult kaupade transpordiks, jaanuaris 1923 pandi k\xc3\xa4iku rongid t\xc3\xb6\xc3\xb6liste veoks. Regulaarne reisirongiliiklus algas oktoobris 1923 ja Canberra raudteejaam valmis 1924. aastal. 1920. aastatel eksisteeris Canberras ka muid raudteesid, n\xc3\xa4iteks Yarralumla tellisetehase ja kesklinna vahel, kuid see oli ajutine \xc3\xbchendus pealinna ehitust\xc3\xb6\xc3\xb6de ajaks, mis hiljem likvideeriti. Canberra s\xc3\xbcdalinn j\xc3\xa4igi raudteega \xc3\xbchendamata, sest kuigi 1920. aastal ehitati raudteesild \xc3\xbcle Molonglo j\xc3\xb5e, h\xc3\xa4vis see 1922. aasta \xc3\xbcleujutuses ja purunenud raudteel\xc3\xb5iku enam ei taastatud, mist\xc3\xb5ttu ka hilisem raudteejaam rajati t\xc3\xa4nap\xc3\xa4evasesse Kingstoni eeslinna._NEWLINE_Canberra lennujaamast on otse\xc3\xbchendused Adelaide\'i, Brisbane\'i, Gold Coasti, Melbourne\'i, Newcastle\'isse, Perthi ja Sydneysse, kust saab omakorda edasi lennata teistesse kodu- ja v\xc3\xa4lismaistesse sihtpunktidesse. Siselende teenindavad lennufirmad Fly Pelican, Qantas, Tigerair ja Virgin Australia. Rahvusvahelised \xc3\xbchendused on Canberral Singapuri ja Wellingtoniga, neid liine teenindab Singapore Airlines ning m\xc3\xb5lemasse sihtpunkti p\xc3\xa4\xc3\xa4seb neli korda n\xc3\xa4dalas. Austraalia taristu- ja regionaalarenguministeerium on andnud Canberra lennujaamale piiratud kasutusega rahvusvahelise lennujaama staatuse. Kuni 2003. aastani jagas tsiviillennujaam lennuradasid naabruses asunud kuninglike \xc3\xb5huj\xc3\xb5udude Fairbairni lennubaasiga. 2002. aastal l\xc3\xb5petas lennubaas tegevuse ja 2003. aastal anti selle territoorium haldamiseks Canberra lennujaamale. Kuna Fairbairni lennubaasi ala on tunnistatud riiklikuks m\xc3\xa4lestiseks, vastutab lennujaam ka selle konserveerimise eest.\n_START_SECTION_\nVee-, gaasi- ja elektrivarustus\n_START_PARAGRAPH_\nAustraalia pealinna ala valitsusele kuuluv Icon Water (endise nimega ACTEW Corporation) haldab Canberra vee- ja kanalisatsiooniv\xc3\xb5rku, mille torustiku kogupikkus on \xc3\xbcle 6440\xc2\xa0km. Icon Water tarnib igal p\xc3\xa4eval \xc3\xbcle 100 megaliitri joogivett ja puhastab igal aastal \xc3\xbcle 29 gigaliitri reovett. Kahasse erafirmadega Jemena Networks ja AGL Energy kuulub Icon Waterile ettev\xc3\xb5te ActewAGL, mis tegeleb elektri ja gaasi tarnimisega nii Austraalia pealinna alal kui ka Uus-L\xc3\xb5una-Walesi osariigis. Ettev\xc3\xb5te tarnib elektrit 2358\xc2\xa0km\xc2\xb2 suurusel territooriumil ja selle gaasitorustiku kogupikkus on 4563\xc2\xa0km._NEWLINE_Canberra joogiveevarusid s\xc3\xa4ilitatakse neljas reservuaaris \xe2\x80\x93 Corini, Bendora ja Cotteri paisude taga Cotteri j\xc3\xb5el ning Googongi paisu taga Queanbeyani j\xc3\xb5el. Kuigi Googongi pais asub Uus-L\xc3\xb5una-Walesi territooriumil, haldab seda Austraalia pealinna ala valitsus. Icon Waterile kuuluvad ka Canberra kaks reoveepuhastusjaama \xe2\x80\x93 \xc3\xbcks neist on Austraalia sisemaa suurim reoveepuhastusjaam Molonglo j\xc3\xb5e alamjooksul, teine asub Fyshwickis._NEWLINE_Kuna t\xc3\xa4nap\xc3\xa4eval Austraalia pealinna alal piisavalt suure v\xc3\xb5imsusega energiaallikaid ei asu, saab Canberra suurema osa elektrienergiast Uus-L\xc3\xb5una-Walesi elektriv\xc3\xb5rgust ja Snowy Mountainsi m\xc3\xa4estiku h\xc3\xbcdroenergiav\xc3\xb5rgust. Canberra elektrivarustuse tagavad kaks alajaama \xe2\x80\x93 Canberra alajaam Holtis ja Queanbeyani alajaam Oaks Estate\'is. M\xc3\xb5lemad alajaamad kuuluvad Uus-L\xc3\xb5una-Walesi k\xc3\xb5rgepingev\xc3\xb5rkude operaatorile TransGrid. Aastatel 1913\xe2\x80\x931915 ehitati Canberra Kingstoni eeslinna soojuselektrijaam ja alates 1915. aastast varustas see pealinna elektrienergiaga, kuid suleti 1929. aastal, kui osutus odavamaks mujalt elektrit sisse osta. Seda kasutati veel ka aastatel 1936\xe2\x80\x931942 ja 1948\xe2\x80\x931957 teiste elektrijaamade remondi ja Canberra suurenenud energiavajaduse ajal. Alates 1957. aastast on see alaliselt suletud. Viimastel aastatel on Austraalia pealinna alal avatud p\xc3\xa4ikeseelektrijaamu \xe2\x80\x93 neist esimene, 20 MW v\xc3\xb5imsusega jaam avati ametlikult 3. septembril 2014 Royallas ja oli avamise ajal Austraalia suurim p\xc3\xa4ikeseelektrijaam; teine, vaid 2,3 MW v\xc3\xb5imsusega jaam avati 6. oktoobril 2016 Majuras; kolmas, 13 MW v\xc3\xb5imsusega jaam avati Mugga Lane\'is m\xc3\xa4rtsi alguses 2017. Ka paljud eramajad Canberras on paigutanud katusele p\xc3\xa4ikesepaneelid, mida kasutatakse nii elektrienergia tootmiseks kui ka vee soojendamiseks. Tuuleelektrijaamu Canberras ei ole, kuid Austraalia pealinna ala l\xc3\xa4hedusse j\xc3\xa4\xc3\xa4vates Uus-L\xc3\xb5una-Walesi piirkondades on mitmeid ehitusj\xc3\xa4rgus tuuleparke._NEWLINE_2013. aastal v\xc3\xb5tsid Austraalia pealinna ala v\xc3\xb5imud vastu seaduse, mille kohaselt peab haldus\xc3\xbcksuse energiavajadus 2020. aastaks olema 90% ulatuses kaetud taastuvenergiaga, 2016. aastal seati 2020. aasta sihtm\xc3\xa4rgiks juba 100% taastuvenergiat. Suurem osa sellest energiast kavatsetakse sisse osta teistes osariikides asuvatest tuuleelektrijaamadest.\n_START_SECTION_\nTervishoid\n_START_PARAGRAPH_\nCanberras on kaks suurt riigihaiglat. Neist suurem on umbes 600 voodikohaga Canberra haigla (endise nimega Woden Valley haigla), mis teenindab lisaks Austraalia pealinna alale ka Uus-L\xc3\xb5una-Walesi osariigi kaguosa. Haigla teeninduspiirkonnas elab umbes 540 000 inimest. \xc3\x9chtlasi on Canberra haigla Australian National University meditsiiniteaduskonna peamine \xc3\xb5ppehaigla. Teine, v\xc3\xa4iksem riigihaigla on 256 voodikohaga Calvary Public Hospital Bruce\'i eeslinnas, mis teenindab eelk\xc3\xb5ige Belconneni, North Canberra ja Gungahlini linnaosi. Ka see haigla on Australian National University, Austraalia Katoliku \xc3\x9clikooli ja Canberra \xc3\x9clikooli \xc3\xb5ppehaigla. Kuigi Calvary Public Hospitali tegevust rahastatakse riiklikest vahenditest, kuulub see katoliiklikule mittetulundus\xc3\xbchingule Little Company of Mary Health Care._NEWLINE_Canberras on ka kolm erahaiglat, millest kaks \xe2\x80\x93 Calvary Private Hospital Bruce\'i eeslinnas ja Calvary John James Hospital Deakini eeslinnas \xe2\x80\x93 kuuluvad samuti Little Company of Mary Health Care gruppi. Kolmas on Garrani eeslinnas asuv National Capital Private Hospital. Erahaiglatest suurim on Calvary John James Hospital._NEWLINE_Burley Griffini j\xc3\xa4rve kaldal Actoni poolsaarel asus varem Canberra kuninglik haigla. See suleti 1991. aastal. T\xc3\xbchi hoone \xc3\xb5hiti 1997. aastal, et teha ruumi Austraalia Rahvusmuuseumi rajamiseks. \xc3\x95hkimine ei l\xc3\xa4inud plaanip\xc3\xa4raselt ja hoone t\xc3\xbckid paiskusid laiali, tappes muuhulgas \xc3\xb5hkimist vaatama tulnud 12-aastase t\xc3\xbcdruku._NEWLINE_Austraalia pealinna ala kiirabi (ACT Ambulance Service) teenindab lisaks Austraalia pealinna alale ka Uus-L\xc3\xb5una-Walesi osariigi kaguosa. Erinevalt teistest Austraalia kiirabidest on Canberras igas kiirabibrigaadis v\xc3\xa4hemalt \xc3\xbcks intensiivravi parameedik. Austraalia pealinna ala kiirabi mehitab ja haldab ka Snowy Hydro SouthCare teenust, mis on Austraalia pealinna ala ja Uus-L\xc3\xb5una-Walesi \xc3\xbchisteenus inimeste p\xc3\xa4\xc3\xa4stmiseks ja ravile toimetamiseks helikopteriga.\n_START_SECTION_\nMeedia\n_START_PARAGRAPH_\nAustraalia pealinnana on Canberra poliitikauudiste t\xc3\xa4htsaim keskus ning sellest tulenevalt on seal alaliselt esindatud k\xc3\xb5ik Austraalia suuremad ajakirjandusorganisatsioonid, teiste seas rahvusringh\xc3\xa4\xc3\xa4ling Australian Broadcasting Corporation, eratelekanalid ja suurlinnade ajalehed. Ajakirjanikud ja neid toetav personal, kes vahendavad uudiseid Austraalia parlamendist, moodustavad f\xc3\xb6deraalparlamendi pressigalerii. Canberra eeslinnas Bartonis asub National Press Club of Australia, mis teeb regulaarseid tele\xc3\xbclekandeid oma l\xc3\xb5unas\xc3\xb6\xc3\xb6kidest, kus astub tavaliselt \xc3\xbcles m\xc3\xb5ni prominentne k\xc3\xbclaline, kas siis poliitik v\xc3\xb5i muu avaliku elu tegelane, kes peab k\xc3\xb5ne ning vastab seej\xc3\xa4rel klubiliikmete k\xc3\xbcsimustele.\n_START_SECTION_\nTr\xc3\xbckiajakirjandus\n_START_PARAGRAPH_\nCanberras on oma p\xc3\xa4evaleht The Canberra Times, mis asutati 1926. aastal._NEWLINE_Linnas ilmub ka mitmeid tasuta n\xc3\xa4dalakirju, nende seas uudisteajakirjad CityNews ja Canberra Weekly ning popkultuuri ja linnas toimuvaid s\xc3\xbcndmusi tutvustav ajakiri BMA Magazine. BMA Magazine hakkas ilmuma 1992. aastal ja esimene number oli p\xc3\xbchendatud ansambli Nirvana albumi "Nevermind" kontserditurneele.\n_START_SECTION_\nRaadio\n_START_PARAGRAPH_\nCanberras edastavad oma saateid mitmed kesk- ja \xc3\xbclik\xc3\xb5rgsagedusalal tegutsevad raadiojaamad. Peamised eraraadiojaamad on Capital Radio Networki raadiokanalid 2CA ja 2CC ning Austereo / Australian Radio Networki raadiokanalid 104.7 ja Mix 106.3. Seejuures on 2CA Canberra vanim raadiojaam, mis hakkas saateid edastama juba 1931. aastal. Tegutsevad mitmed kogukonnaraadiod, millest vanim on 1973. aastal Australian National University \xc3\xbcli\xc3\xb5pilaste asutatud 2XX._NEWLINE_Alates 2010. aastast testitakse Canberras Austraalia kommunikatsiooni- ja meediaameti loal digitaalset DAB+ raadios\xc3\xbcsteemi. Digitaalses standardis dubleerivad oma programmi mitmed klassikalised raadiojaamad, aga tegutsevad ka m\xc3\xb5ned ainult digitaalselt saateid edastavad raadiojaamad.\n_START_SECTION_\nHaridus\n_START_PARAGRAPH_\nCanberra kaks peamist k\xc3\xb5rgharidust pakkuvat institutsiooni on Australian National University (ANU) Actoni eeslinnas ja Canberra \xc3\x9clikool (University of Canberra, UC) Bruce\'i eeslinnas._NEWLINE_ANU asutati 1946. aastal ja on alati olnud teadus\xc3\xbclikool. Times Higher Education World University Rankingsi 2017. aasta edetabelis on ANU maailma \xc3\xbclikoolide seas 47. kohal. QS World University Rankingsi 2016. aasta edetabelis oli ANU Austraalia \xc3\xbclikoolide seas esimesel ja maailma \xc3\xbclikoolide seas 22. kohal. Seal \xc3\xb5pib \xc3\xbcle 22 500 \xc3\xbcli\xc3\xb5pilase. \xc3\x9clikooli vilistlaste ja personali seas on kokku kuus Nobeli auhindade laureaati. UC asutati 1967. aastal rakendusk\xc3\xb5rgkoolina, sai \xc3\xbclikooli staatuse 1990. aastal ja m\xc3\xa4\xc3\xa4ratleb \xc3\xbche oma peamise tugevusena siiani just rakendusliku suunitlusega k\xc3\xb5rghariduse pakkumist. 2014. aastal \xc3\xb5ppis seal 16 970 \xc3\xbcli\xc3\xb5pilast, neist 1048 \xc3\xbclikooli piiritagustes filiaalides._NEWLINE_Lisaks neile kahele \xc3\xbclikoolile asub Canberra p\xc3\xb5hjapoolses Westoni eeslinnas Austraalia Katoliku \xc3\x9clikooli (ACU) Canberra \xc3\xbclikoolilinnak Signadou, kus \xc3\xb5pib \xc3\xbcle 1000 \xc3\xbcli\xc3\xb5pilase. Bartoni linnaosas paikneb sekulaarse Charles Sturti \xc3\x9clikooli (CSU) P\xc3\xbcha Markuse teoloogiakeskus. Rakendusk\xc3\xb5rgharidust pakub Canberras kuue \xc3\xbclikoolilinnakuga Canberra Tehnikainstituut._NEWLINE_Canberra kesklinna p\xc3\xb5hjapoolses Campbelli eeslinnas asuvad kaks k\xc3\xb5rgemat s\xc3\xb5jakooli \xe2\x80\x93 Austraalia Kaitsej\xc3\xb5udude Akadeemia (ADFA) ja Kuninglik S\xc3\xb5jav\xc3\xa4ekolled\xc5\xbe Duntroonis. ADFA tegutseb koost\xc3\xb6\xc3\xb6s Uus-L\xc3\xb5una-Walesi \xc3\x9clikooliga, mis tagab akadeemia l\xc3\xb5petajatele v\xc3\xb5imalused j\xc3\xa4tku\xc3\xb5ppeks. ADFA kolmeaastases esimese astme programmis \xc3\xb5pib umbes 800 kaitsev\xc3\xa4elast, veel 300 kaitsev\xc3\xa4elast j\xc3\xa4tkab \xc3\xb5pinguid Uus-L\xc3\xb5una-Walesi \xc3\x9clikooli pakutavas \xc3\xbcheaastases teise astme programmis. Kuninglik S\xc3\xb5jav\xc3\xa4ekolled\xc5\xbe valmistab ette maav\xc3\xa4gede ohvitserkonda._NEWLINE_2016. aastal oli Canberras 87 \xc3\xbcldhariduskooli, mis kuulusid Austraalia pealinna ala valitsusele ja nendes \xc3\xb5ppis 45 000 \xc3\xb5pilast. 18 Canberras tegutsevat erakooli moodustavad Austraalia pealinna ala s\xc3\xb5ltumatute koolide assotsiatsiooni. Lisaks tegutseb linnas ka mitmeid erakoole, mis ei ole assotsiatsiooni liikmed. 2016. aasta ametliku statistika j\xc3\xa4rgi \xc3\xb5ppis 59,6% Austraalia pealinna ala \xc3\xb5pilastest avalikes koolides ja 40,4% erakoolides, mis teeb Austraalia pealinna alast k\xc3\xb5ige k\xc3\xb5rgema erahariduse osakaaluga esimese j\xc3\xa4rgu haldus\xc3\xbcksuse Austraalias. Enamik eeslinnu Canberras on plaanitud koos lasteaia ja p\xc3\xb5hikooliga. Planeeringus p\xc3\xbc\xc3\xbctakse need paigutada kohtadesse, kus \xc3\xbcmbruskonnas leidub piisavalt vaba ruumi sportimiseks ja ajaveetmiseks._NEWLINE_Alates 2006. aastast on Austraalia pealinna ala valitsus viinud ellu programmi "Towards 2020: Renewing Our Schools", mis n\xc3\xa4eb ette hariduse kvaliteedi tagamiseks mitmete avalike \xc3\xbcldhariduskoolide sulgemise v\xc3\xb5i \xc3\xbchendamise. Kui 2006. aastal oli valitsuse omandis veel 180 \xc3\xbcldhariduskooli, siis n\xc3\xbc\xc3\xbcdseks on nende koolide arv v\xc3\xa4henenud enam kui 90 v\xc3\xb5rra. Ainu\xc3\xbcksi aastatel 2006\xe2\x80\x932008 oli kavas 39 kooli sulgemine. Kuigi programm tekitas esimestel aastatel tugevat vastasseisu, ei \xc3\xb5nnestunud reformi v\xc3\xa4\xc3\xa4rata.\n_START_SECTION_\nVaatamisv\xc3\xa4\xc3\xa4rsused\n_START_PARAGRAPH_\nTurismi seisukohalt pakuvad lisaks Canberra planeeringule aedlinnana huvi arvukad vaatamisv\xc3\xa4\xc3\xa4rsused, mis asuvad peamiselt linna vanimas, Canberra Centrali linnaosas ja Burley Griffini j\xc3\xa4rve kallastel. Mainimist v\xc3\xa4\xc3\xa4rib seegi, et paljud valitsushooned Canberras on vabalt k\xc3\xbclastatavad._NEWLINE_Canberra Centrali l\xc3\xb5unaosa ehk South Canberra keskpunkt on ringteega \xc3\xbcmbritsetud Capital Hill, kuhu suubuvad k\xc3\xb5ik peat\xc3\xa4navad. Sellel k\xc3\xbcnkal asub 1988. aastal avatud Canberra uus parlamendihoone. Ehitust\xc3\xb6\xc3\xb6de ajal eemaldati k\xc3\xbcnka tipp ja p\xc3\xa4rast hoone valmimist paigaldati see tagasi niiviisi, et n\xc3\xbc\xc3\xbcd moodustab see parlamendihoone muruga kaetud katuse. Hoone kohal k\xc3\xb5rgub 81\xc2\xa0m k\xc3\xb5rgune nelja jalaga lipumast, kus lehvib Austraalia riigilipp._NEWLINE_Capital Hillist p\xc3\xb5hja pool asub esinduslik Parkesi linnaosa, kus paiknevad linna mitmed olulisemad hooned, teiste seas ka Capital Hilli jalamil asuv Canberra vana parlamendihoone. See oli aastatel 1927\xe2\x80\x931988 Austraalia parlamendi ajutine asukoht, t\xc3\xa4nap\xc3\xa4eval on see aga koduks \xc3\xbchele osale Rahvuslikust Portreegaleriist. Vana parlamendihoone ette rohealale p\xc3\xbcstitati 1972. aastal Austraalia aborigeenide mitteametlik telksaatkond (Aboriginal Tent Embassy). Vana parlamendihoone l\xc3\xa4histel paikneb ka Austraalia Rahvusarhiiv. Burley Griffini j\xc3\xa4rve l\xc3\xb5unanurga l\xc3\xa4hedusse j\xc3\xa4\xc3\xa4vad Austraalia Rahvusraamatukogu, teadus- ja tehnikamuuseum Questacon, Austraalia \xc3\x9clemkohtu hoone ja Austraalia Rahvusgalerii. Parkidega \xc3\xbcmbritsetud j\xc3\xa4rve keskosa l\xc3\xa4\xc3\xa4netipus asub purskkaevu kujul lahendatud Kapten James Cooki m\xc3\xa4lestusm\xc3\xa4rk. V\xc3\xa4ikesel Aspeni saarel paikneb 50\xc2\xa0m k\xc3\xb5rgune Rahvuskariljon \xe2\x80\x93 tornis asuv isem\xc3\xa4ngiv kariljon (kellam\xc3\xa4ng)._NEWLINE_Capital Hillist l\xc3\xa4\xc3\xa4nes, Yarralumla linnaosas asub enamik v\xc3\xa4lisesindusi, Austraalia kindralkuberneri residents Government House, loomaaed ja akvaarium. Capital Hillist edelas, Deakini linnaosas on samuti m\xc3\xb5ned v\xc3\xa4lisesindused, Austraalia kuninglik m\xc3\xbcntimiskoda ja Austraalia peaministri ametlik residents The Lodge._NEWLINE_Burley Griffini j\xc3\xa4rvest p\xc3\xb5hja pool asuv piirkond Canberra Civic on linna peamine kaubandus- ja \xc3\xa4rikvartal. See on \xc3\xbcks v\xc3\xa4heseid tiheasustusega alasid linnas. Seal asuvad muuhulgas messikeskus ning Canberra ajalugu ja kunsti tutvustav Canberra muuseum ja galerii. Civicust l\xc3\xa4\xc3\xa4nes paikneb Actoni \xc3\xbclikoolikvartal. Seal, Black Mountaini m\xc3\xa4e jalamil asub Austraalia Rahvuslik Botaanikaaed, kus leidub \xc3\xbcle 5500 taimesordi Austraalia eri kasvupiirkondadest. Actoni poolsaare l\xc3\xb5unatipus on Austraalia Rahvusmuuseum, mis paistab silma oma julge, futuristliku arhitektuuriga._NEWLINE_Canberra Civicust idas, Mount Ainslie m\xc3\xa4e jalamil on linna niinimetatud tseremoniaalpiirkond. ANZAC Parade on lai, mitmete m\xc3\xa4lestusm\xc3\xa4rkidega \xc3\xa4\xc3\xa4ristatud paraadt\xc3\xa4nav. Seal toimuvad paraadid Austraalia \xc3\xbchel t\xc3\xa4htsamal riigip\xc3\xbchal, s\xc3\xb5dades ja muudes relvastatud konfliktides teeninud ja langenud austraallaste ja uusmeremaalaste m\xc3\xa4lestusp\xc3\xa4eval (ANZAC Day). Selle t\xc3\xa4nava \xc3\xa4\xc3\xa4res asub Canberra vanim p\xc3\xbchakoda, Ristija Johannese kirik. Seal on ka Austraalia s\xc3\xb5jamemoriaal, rahvuslik m\xc3\xa4lestusm\xc3\xa4rk k\xc3\xb5igis s\xc3\xb5dades langenutele. Umbes 15\xc2\xa0km kaugusel Civicust, linna p\xc3\xb5hjapiiri l\xc3\xa4histel asub Rahvuslik Dinosauruste Muuseum, kus on Austraalia \xc3\xbcks suuremaid p\xc3\xbcsiekspositsioone dinosaurustest ja elust eelajaloolisel ajal._NEWLINE_Canberras on s\xc3\xa4ilinud m\xc3\xb5ned ajaloolised elumajad 19. sajandist: Lanyoni ja Tuggeranongi talud Tuggeranongi orus, Mugga-Mugga Cottage Symonstoni eeslinnas ja Blundell\'s Cottage Parkesi eeslinnas v\xc3\xb5imaldavad tutvuda esemetega varaste euroopa asunike igap\xc3\xa4evaelust. Red Hilli k\xc3\xbcnkal asuv Calthorpes\' House on h\xc3\xa4sti s\xc3\xa4ilinud n\xc3\xa4ide 1920. aastate arhitektuurist ja sama perioodi Austraalia keskklassi elustiilist. Duntroon House Campbelli eeslinnas oli \xc3\xbcks esimesi suurmajapidamisi Canberra alal; t\xc3\xa4nap\xc3\xa4eval asub seal Kuningliku S\xc3\xb5jav\xc3\xa4ekolled\xc5\xbei ohvitseride s\xc3\xb6\xc3\xb6kla.\n_START_SECTION_\nKultuurielu\n_START_PARAGRAPH_\nCanberra v\xc3\xb5ib muuseumide k\xc3\xb5rval uhkustada ka aktiivse teatri- ja muusikaeluga, mida hoiavad suures osas \xc3\xbcleval kohalike \xc3\xbclikoolide \xc3\xbcli\xc3\xb5pilased. Linna teatrielu s\xc3\xbcda on Canberra Teatrikeskus, millel on kokku kolm eraldi hoonetes paiknevat saali: 1244 istekohaga Canberra Theatre, 618 istekohaga Playhouse ja 90 kohaga Courtyard Studio. Neid saale kasutatakse aeg-ajalt ka kontsertide korraldamiseks. The Street Theatre on kahe saaliga teatrihoone, mida haldab peamiselt n\xc3\xbc\xc3\xbcdisn\xc3\xa4itekunsti v\xc3\xa4ljatoomisele keskendunud mittetulunduslik produktsioonifirma The Street ja kus astuvad \xc3\xbcles ka harrastusteatrid._NEWLINE_Linna t\xc3\xa4htsaim kontserdisaal on 1976. aasta septembris avatud 1442 istekohaga Llewelyn Hall, mis tegutseb osana Australian National University muusikateaduskonnast ja on nimetatud selle esimese dekaani, viiulim\xc3\xa4ngija Ernest Llewellyni auks. Linna esimene kultuurielu keskus oli 1928. aastal avatud Albert Hall, mis kuni Canberra teatri avamiseni 1965. aastal oli k\xc3\xb5igi peamiste teatrilavastuste ja kontsertide toimumispaik. Samuti toimusid seal Austraalia kodakondsuse andmise pidulikud tseremooniad. Alates 1979. aastast on see kultuurim\xc3\xa4lestis. Albert Halli kasutatakse siiani konverentside l\xc3\xa4biviimiseks, kontsertide korraldamiseks ja lavastuste ettekandmiseks._NEWLINE_Canberras on esindatud peamised Austraalia kinoketid: Dendy Cinemas asub Canberra Civicus, Greater Unionil on \xc3\xbcks kino Manuka eeslinnas, Hoytsil kaks kino (Belconneni ja Woden Valley linnaosas), Palace\'il \xc3\xbcks kino Actoni eeslinnas, Limelightil \xc3\xbcks kino Tuggeranongi linnaosas. Lisaks on oma kinosaalid Australian National Universityl ning Austraalia filmi- ja heliarhiivil. Igas linnaosa keskuses on rahvaraamatukogu._NEWLINE_Linnas toimuvad igal aastal suured mitmep\xc3\xa4evased festivalid ja messid. Neist esimene on alates 1988. aastast jaanuaris korraldatav autode t\xc3\xa4navafestival Summernats. Veebruari l\xc3\xb5pus leiab aset p\xc3\xb5llumajandusn\xc3\xa4itus Royal Canberra Show, mida on Canberras peetud alates 1927. aastast. M\xc3\xa4rtsi teisel esmasp\xc3\xa4eval t\xc3\xa4histatakse linna aastap\xc3\xa4eva. Canberra p\xc3\xa4evale eelneb tihtipeale k\xc3\xbcmnep\xc3\xa4evane \xc3\xbcrituste sari Celebrate Canberra. \xc3\x9clest\xc3\xb5usmisp\xc3\xbchade n\xc3\xa4dalal peetakse rahvakultuurifestivali National Folk Festival. Septembri keskpaigast oktoobri keskpaigani toimub alates 1988. aastast korraldatav lillefestival Floriade, mille k\xc3\xbclastajate arv on kasvanud 480 000 inimeseni. Oktoobri l\xc3\xb5pus Canberra \xc3\x9clikooli territooriumil toimunud rokkmuusikafestival Stonefest oli pikka aega samuti mitmep\xc3\xa4evane \xc3\xbcritus, kuid v\xc3\xa4henenud k\xc3\xbclastatavuse t\xc3\xb5ttu on seda alates 2012. aastast peetud \xc3\xbchep\xc3\xa4evase \xc3\xbcritusena University of Canberra Stone Day nime all.\n_START_SECTION_\nMuu meelelahutus\n_START_PARAGRAPH_\nAinsana v\xc3\xb5ib Canberra linnas hasartm\xc3\xa4nge korraldada 1994. aastal avatud Casino Canberra, mis kuulub alates 2014. aastast Hongkongi ettev\xc3\xb5ttele Aquis Entertainment. Uued omanikud algatasid ulatusliku \xc3\xbcmberehitus- ja laienemisprogrammi, mille raames peaks kasiino juures avatama kaks hotelli, luksuskaupade poed, uued restoranid ja laiendatud konverentsikeskus. T\xc3\xb6\xc3\xb6d s\xc3\xb5ltusid Austraalia pealinna ala valitsuse loast tuua kasiinosse m\xc3\xa4nguautomaadid, mida varem v\xc3\xb5is kasutada ainult baarides ja \xc3\xb6\xc3\xb6klubides, aga mitte kasiinodes. 2016. aastal j\xc3\xb5uti kokkuleppele 200 m\xc3\xa4nguautomaadi paigaldamises kasiinosse._NEWLINE_Suhteliselt v\xc3\xa4ikese elanike arvu t\xc3\xb5ttu ei ole Canberra \xc3\xb6\xc3\xb6elu v\xc3\xb5rreldav Austraalia suurte metropolide \xc3\xb6\xc3\xb6eluga. T\xc3\xa4iendavalt m\xc3\xb5jutab seda veel elanikkonna v\xc3\xa4ike asustustihedus, mist\xc3\xb5ttu on suurem osa meelelahutusasutusi nagu baarid, \xc3\xb6\xc3\xb6klubid ja restoranid koondunud v\xc3\xa4hestesse eeslinnadesse kesklinna l\xc3\xa4histel. K\xc3\xb5ige suurem meelelahutusasutuste kontsentratsioon on Dicksonis, Kingstonis ja Canberra Civicus._NEWLINE_Prostitutsioon dekriminaliseeriti Austraalia pealinna alal 1992. aastal, kuid bordellid tohivad tegutseda ainult Mitchelli ja Fyshwicki eeslinnades.\n_START_SECTION_\nSport\n_START_PARAGRAPH_\nLisaks kohalikele spordiliigadele v\xc3\xb5istlevad mitmed Canberra v\xc3\xb5istkonnad ka riigi ja rahvusvahelisel tasandil. \xc3\x9cks populaarsemaid spordialasid on ragbi. Tuntuimad v\xc3\xb5istkonnad on Canberra Raiders ja Brumbies, kes m\xc3\xa4ngivad vastavalt ragbi liigas ja ragbi liidus. M\xc3\xb5lemad on olnud ka oma liiga meistrid. M\xc3\xb5lema meeskonna koduv\xc3\xa4ljak on Canberra staadion, mis on linna suurim staadion, mahutades 25 000 inimest. Alates 2014. aastast kannab see vastavalt sponsorlepingule ametlikku nime GIO Stadium Canberra. Seal korraldati 2000. aasta suveol\xc3\xbcmpiam\xc3\xa4ngude jalgpalliv\xc3\xb5istlusi, 2003. aasta maailma karikav\xc3\xb5istlustel ragbis ragbi liidu m\xc3\xa4nge ja 2015. aasta Aasia jalgpallif\xc3\xb6deratsiooni karikav\xc3\xb5istluste m\xc3\xa4nge. Kolmas tuntuim ragbimeeskond on University of Canberra Vikings (kuni 2014. aastani Canberra Vikings), kes saavutasid 2015. aasta ragbi liidu rahvuslikel meistriv\xc3\xb5istlustel teise koha._NEWLINE_Linnal on ka edukas naiste korvpalliklubi University of Canberra Capitals (kuni 2014. aastani Canberra Capitals), kes on alates 2000. aastast tulnud kokku seitse korda Austraalia meistriks (2000, 2004, 2006, 2007, 2009, 2010). Jalgpalliklubi Canberra United FC esindab Canberrat rahvuslikus naiste jalgpalliliigas W-League, kus nad tulid 2012. aasta meistriks. Canberral on ka v\xc3\xb5istkonnad, mis esindavad linna rahvuslikel v\xc3\xb5istlustel netball\'is, maahokis, j\xc3\xa4\xc3\xa4hokis, kriketis ja pesapallis._NEWLINE_Manuka Ovali vaba\xc3\xb5hustaadionil, mis mahutab 13 550 pealtvaatajat, peetakse v\xc3\xb5istlusi kriketis ja Austraalia jalgpallis. Igal aastal m\xc3\xa4ngitakse seal mainekas kriketimat\xc5\xa1 Prime Minister\'s XI. Oluline iga-aastane spordis\xc3\xbcndmus on aprillis toimuv Canberra maraton, mida on peetud alates 1976. aastast ja mis on v\xc3\xa4idetavalt vanim linnamaraton Austraalias. Igal aastal mais toimub kolmep\xc3\xa4evane mootorspordi\xc3\xbcritus Canberra ralli (ametliku nimega National Capital Rally), mis toob kokku \xc3\xbcle 10 000 pealtvaataja._NEWLINE_Canberra Bruce\'i eeslinnas asub 1981. aastal asutatud Austraalia Spordiinstituut (Australian Institute of Sport, AIS), mis pakub juhendamist, sportimisv\xc3\xb5imalusi ja spordimeditsiiniteenuseid nii alustavatele kui ka juba professionaalsetele sportlastele, v\xc3\xb5ttes oma t\xc3\xb6\xc3\xb6s arvesse sporditeaduste uusimaid avastusi ja saavutusi. Lisaks tavasportlastele tegeletakse ka parasportlaste toetamisega. Alates 2012. aastast viib instituut ellu programmi "Australia\xe2\x80\x99s Winning Edge 2012\xe2\x80\x932022", mille eesm\xc3\xa4rk on parandada Austraalia sportlaste saavutusi ol\xc3\xbcmpiam\xc3\xa4ngudel, paraol\xc3\xbcmpiam\xc3\xa4ngudel ja rahvusvahelistel meistriv\xc3\xb5istlustel. Lisaks spordiinstituudile, mis on riigiasutus, on Austraalia pealinna alal ka oma 1989. aastal asutatud spordiakadeemia, mis t\xc3\xa4idab sarnaseid eesm\xc3\xa4rke kohalikul tasandil._NEWLINE_Linnas on arvukalt staadione, golfiradasid, rulluisuparke ja ujulaid, mis on m\xc3\xb5eldud avalikuks kasutamiseks. Samuti on seal rohkelt jalgrattateid, mis sobivad nii vaba aja veetmiseks kui ka t\xc3\xb5siseks sportimiseks. Canberra looduspargis on mitmeid matkaradasid, sobivaid teid nii ratsutamiseks kui ka m\xc3\xa4gijalgrattaga s\xc3\xb5itmiseks. Canberra j\xc3\xa4rvedel tegeletakse purjetamise, s\xc3\xb5udmise, veesuusatamise ja draakonpaadil s\xc3\xb5itmisega.\n_START_SECTION_\nEestlased Canberras\n_START_PARAGRAPH_\nNii nagu enamik suuri v\xc3\xa4liseestlaste kogukondi l\xc3\xa4\xc3\xa4nemaailmas, tekkis ka Austraalias arvukam eestlaskond 1944. aasta suure p\xc3\xb5genemise tagaj\xc3\xa4rjel Eestist. Valdav osa Austraalia eestlastest on koondunud Adelaide\'i, Melbourne\'i ja Sydney suurlinnadesse, kus tegutsevad Eesti Majad. _NEWLINE_Kuna Canberra on v\xc3\xa4iksem linn, on v\xc3\xa4iksem ka sealne eesti kogukond. Aastatel 1954\xe2\x80\x931964 tegutses linnas Canberra Eesti Selts, mis l\xc3\xb5petas tegevuse liikmete v\xc3\xa4hese aktiivsuse t\xc3\xb5ttu. Alates 1954. aastast on tegutsenud EELK Canberra kogudus. _NEWLINE_T\xc3\xa4nap\xc3\xa4eval on eestlasi \xc3\xbchendavaks organisatsiooniks Canberra Eestlaste Koondis, mis korraldab nii igan\xc3\xa4dalasi kui ka igakuiseid eestlaste kokkusaamisi. Koondis asutati 1977. aastal ja lisaks kohtumiste korraldamisele saadab oma liikmetele kaks korda aastas v\xc3\xa4lja ringkirja, mille p\xc3\xb5hieesm\xc3\xa4rk on informeerida kohalikke eestlasi tulevastest \xc3\xbcritustest. Koondise esinaise Reet Bergmani hinnangul oli 2011. aastal eestlasi ja eesti p\xc3\xa4ritolu inimesi Canberras umbes 100, kuid viimastel k\xc3\xbcmnenditel ajutiselt Austraaliasse \xc3\xb5ppima v\xc3\xb5i t\xc3\xb6\xc3\xb6tama l\xc3\xa4inud eestlased koondise tegevuses enamasti ei osale._NEWLINE_2011. aasta rahvaloenduse andmetel elas Austraalia pealinna alal, sealhulgas Canberras, kokku 47 Eestis s\xc3\xbcndinud inimest. See statistika ei \xc3\xbctle aga midagi eestlaste koguarvu kohta, sest \xc3\xbchelt poolt ei ole arvestatud Austraalias s\xc3\xbcndinud eestlasi, teiselt poolt h\xc3\xb5lmab see arv aga Eestis s\xc3\xbcndinud teiste rahvuste esindajaid, n\xc3\xa4iteks venelasi._NEWLINE_5. detsembril 2014 otsustas Eesti valitsus avada Canberras suursaatkonna, enne seda esindas Eesti Vabariiki Austraalias Sydneys asuv peakonsulaat. Ametlikult alustas suursaatkond tegevust 18. veebruaril 2015 ja alates 4. augustist 2015 tegutseb see Soome suursaatkonna ruumides Yarralumla eeslinnas. Sama saatkond korraldab ka Eesti suhteid Uus-Meremaa ja Indoneesiaga.'